SL Uradni list Evropske unije L 89/66

SKLEP SVETA 2012/173/SZVP

z dne 23. marca 2012

o aktiviranju operativnega centra EU za misiji in operacijo skupne varnostne in obrambne politike v Afriškem rogu

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 42(4) in 43(2) Pogodbe,

ob upoštevanju predloga visokega predstavnika Unije za zunanje zadeve in varnostno politiko,

ob upoštevanju naslednjega:

(1) Evropski svet je 17. decembra 2004 potrdil predloge, ki omogočajo vzpostavitev operativnega centra in določitev njegovega mandata.

(2) Svet je 18. julija 2007 odobril Smernice za strukturo poveljevanja in nadzora v civilnih operacijah EU za krizno upravljanje.

(3) Svet je 7. aprila 2008 s Sklepom 2008/298/SZVP (1) spremenil Sklep 2001/80/SZVP z dne 22. januarja 2001 o ustanovitvi Vojaškega štaba Evropske unije (2), da bi med drugim podrobno navedel naloge Vojaškega štaba Evropske unije (VŠEU) v zvezi z operativnim centrom EU.

(4) Svet je 10. novembra 2008 sprejel Skupni ukrep 2008/851/SZVP (3) o vzpostavitvi operacije Atalanta z namenom preprečevanja piratstva pred somalsko obalo.

(5) Svet je 15. februarja 2010 sprejel Sklep 2010/96/SZVP (4) o vojaški misiji EU, ki prispeva k usposabljanju somalskih varnostnih sil (EUTM Somalia).

(6) Svet je 14. novembra 2011 sprejel strateški okvir za Afriški rog za usmerjanje delovanja EU na tem območju.

(7) Svet se je 1. decembra 2011 dogovoril, da bo pospešil načrtovanje za aktiviranje operativnega centra EU za izvajanje misij in operacije skupne varnostne in obrambne politike (SVOP) v Afriškem rogu v skladu z njegovim mandatom.

(8) Svet se je 16. decembra 2011 dogovoril o konceptu kriznega upravljanja v zvezi z misijo za krepitev regionalnih pomorskih zmogljivosti kot civilno misijo SVOP, ki razpolaga z vojaškimi strokovnimi znanji.

(9) Svet se je 23. januarja 2012 strinjal, da bi bilo treba operativni center EU za izvajanje misij in operacije SVOP v Afriškem rogu aktivirati.

(10) Operativni center EU bi moral omogočiti lažje usklajevanje in izboljšati sinergije med misijama in operacijo SVOP v Afriškem rogu ob upoštevanju strateškega okvira za Afriški rog in v tesnem stiku s posebnim predstavnikom Evropske unije za Afriški rog.

(11) Operativni center EU bi morale podpreti obstoječe strukture VŠEU, okrepljene s podporno enoto EUTM Somalia in skupino za zvezo operacije Atalanta.

(12) Ker mora VŠEU vsem misijam in operacijam v okviru SVOP zagotavljati čim boljšo podporo, bi jo moral v okviru svojih sredstev in zmogljivosti zagotoviti tudi operativnemu centru EU –

SPREJEL NASLEDNJI SKLEP:

Člen 1

Aktiviranje operativnega centra EU

1. Operativni center EU se aktivira v podporo misijama in operaciji skupne zunanje in varnostne politike (SVOP) v Afriškem rogu, in sicer operaciji Atalanta, EUTM Somalia in načrtovani civilni misiji SVOP za krepitev regionalnih pomorskih zmogljivosti.

2. Aktiviranje operativnega centra EU ne posega v vojaške in civilne strukture poveljevanja misij in operacije iz odstavka 1.

Člen 2

Mandat in naloge

1. Operativni center EU zagotavlja podporo na področju operativnega načrtovanja in izvajanja operacije Atalanta, EUTM Somalia in prihodnje civilne misije SVOP za krepitev regionalnih pomorskih zmogljivosti, da bi prispeval k večji učinkovitosti ter povečal usklajenost in sinergije. Operativni center EU v okviru tega prispeva k lažji izmenjavi informacij, boljšemu usklajevanju ter krepitvi sinergij med civilno in vojaško sfero.

2. Operativni center EU opravlja naslednje naloge:

(a) zagotavlja neposredno podporo civilnemu poveljniku operacije pri operativnem načrtovanju in izvajanju misije za krepitev regionalnih pomorskih zmogljivosti, pri čemer uporablja svoja vojaška strokovna znanja in posebna strokovna znanja s področja načrtovanja;

(b) zagotavlja podporo poveljniku misije EUTM in krepi strateško usklajevanje med EUTM Somalia ter drugo misijo in operacijo SVOP v Afriškem rogu;

(c) vzdržuje stike z operacijo Atalanta;

(d) zagotavlja podporo direktoratu za krizno upravljanje in načrtovanje (CMPD) pri strateškem načrtovanju misij in operacije SVOP v Afriškem rogu, če ta to zahteva;

(e) omogoča boljše povezave med misijama in operacijo SVOP v Afriškem rogu ter strukturami s sedežem v Bruslju;

(f) omogoča lažje usklajevanje in izboljšuje sinergije med operacijo Atalanta, EUTM Somalia in misijo za krepitev regionalnih pomorskih zmogljivosti v okviru strategije za Afriški rog in v stiku s posebnim predstavnikom Evropske unije za Afriški rog.

Člen 3

Vodja operativnega centra EU

1. Za vodjo operativnega centra EU se imenuje kapitan (vojna mornarica) Ad VAN DER LINDE za dve leti, ki se lahko podaljša, če tako odloči Svet.

2. Vodja operativnega centra EU svojo funkcijo opravlja pod političnim nadzorom in strateškim vodstvom Političnega in varnostnega odbora (PVO) ter po potrebi pod vojaškim vodstvom Vojaškega odbora Evropske unije (VOEU).

3. Osebje operativnega centra EU je glede vseh zadev, povezanih z mandatom in nalogami operativnega centra EU, podrejeno vodji operativnega centra EU.

4. Vodja operativnega centra EU je odgovoren za ukrepanje na podlagi zahtev, ki jih na operativni center EU naslovijo civilni poveljnik operacije, poveljnik operacije za operacijo Atalanta, poveljnik misije EUTM in CMPD. Zagotavlja pravilno delovanje operativnega centra EU in usklajuje učinkovito uporabo njegovih zmogljivosti. Za dokumente in odločitve operativnega načrtovanja v zvezi z izvajanjem misij in operacije so še vedno odgovorni civilni poveljnik operacije, poveljnik misije EUTM in poveljnik operacije za operacijo Atalanta.

5. Vodja operativnega centra EU v okviru svoje odgovornosti redno poroča VOEU ter PVO.

Člen 4

Osebje

1. Človeški viri operativnega centra EU vključujejo:

(a) osebje, ki ga zagotovi VŠEU;

(b) podporno enoto misije EUTM;

(c) skupino za zvezo operacije Atalanta;

(d) osebje, ki ga napotijo države članice.

2. Človeški viri, ki so dani na razpolago operativnemu centru EU, zagotavljajo vsa vojaška strokovna znanja, ki so potrebna za ustrezno izvajanje njegovega mandata in nalog na podlagi izvedbenega načrta, ki se predloži PVO in se redno preverja. Za natančno opredelitev zahtevanih strokovnih znanj je odgovoren vodja operativnega centra EU, ki se o tem tesno posvetuje s poveljniki operacij in misij, civilnim poveljnikom misije ter VŠEU.

3. Vse osebje spoštuje varnostna načela in minimalne standarde, določene v Sklepu Sveta 2011/292/EU z dne 31. marca 2011 o varnostnih predpisih za varovanje tajnih podatkov EU (5).

Člen 5

Organizacija

Operativni center EU je organiziran v skladu s funkcionalnimi odgovornostmi, ki ustrezajo zahtevam misij in operacije SVOP, katerim zagotavlja podporo.

Člen 6

Podpora s strani VŠEU

VŠEU v okviru svojih sredstev in zmogljivosti zagotavlja podporo operativnemu centru EU v skladu z njegovim mandatom, in sicer:

(a) zagotavlja razpoložljivost in pripravljenost osebja, objektov in opreme operativnega centra EU;

(b) vzdržuje, posodablja in nadomešča opremo operativnega centra EU;

(c) skrbi za prostore, ki jih uporablja operativni center EU.

Člen 7

Financiranje

1. Osebje, ki ga zagotovi VŠEU, se financira v skladu s pravili, ki se uporabljajo za VŠEU.

2. Osebje, ki ga zagotovijo države članice, so napoteni nacionalni strokovnjaki, ki so napoteni brez stroškov.

3. Potni in drugi stroški, ki niso zajeti v proračunih zadevnih misij in operacij SVOP, bremenijo proračun Evropske službe za zunanje delovanje, ob upoštevanju finančnih pravil, ki se uporabljajo.

Člen 8

Pregled

Mandat, naloge, delovanje in financiranje operativnega centra EU v okviru splošnih struktur EU za krizno upravljanje se pregledajo 24. septembra 2012, nato pa v rednih časovnih presledkih. Ta sklep se lahko po potrebi spremeni.

Člen 9

Začetek in čas veljavnosti

Ta sklep začne veljati na dan sprejetja.

Uporablja se za začetno obdobje dveh let.

V Bruslju, 23. marca 2012 Za Svet Predsednica C. ASHTON

(1) UL L 102, 12.4.2008, str. 25.

(2) UL L 27, 30.1.2001, str. 7.

(3) UL L 301, 12.11.2008, str. 33.

(4) UL L 44, 19.2.2010, str. 16.

(5) UL L 141, 27.5.2011, str. 17.